יאיר ניצני

יָאִיר נִיצָּנִי (נולד ב-22 באוגוסט 1958) הוא מוזיקאי, זמר, פזמונאי, שחקן, תסריטאי, עיתונאי, קומיקאי, מנחה טלוויזיה ושדרן רדיו ישראלי. חבר בלהקת "תיסלם".

 ביוגרפיה 
270px|ממוזער|שמאל|יאיר ניצני מקבל תואר "מדען של כבוד" מטעם אוניברסיטת חיפה במסגרת אירועי "ליל המדענים והמדעניות האירופי", ספטמבר 2018
ניצני נולד בבאר שבע למרים, ילידת פולין, ולאנצו יליד איטליה, ולו שני אחים. אביו, אנצו ניצני, נמנה עם מפתחי התעשייה הכימית הממשלתית בישראל.

יאיר ניצני גדל והתחנך בבאר שבע, חיפה וסביון ובתחילת דרכו המוזיקלית השתתף בהרכב "אחוז בננה" שהופיע עם גרסאות כיסוי לשירים. בשנת 1976 התגייס לחיל התותחנים שם שירת כנהג נגמ״ש. לאחר מכן המשיך את שירותו הצבאי בגלי צה"ל בתפקיד של טכנאי שידור. בתקופת שירותו בגלי צה"ל הכיר את יזהר אשדות, ששירת כעורך מוזיקלי בתחנה. השניים התחברו, הפכו לשותפים מוזיקליים ועבדו בשעות הפנאי כתקליטנים במסיבות דיסקו. על החוויות שצברו כתקליטנים, השניים כתבו את השיר הפארודי "תנו לי רוקנרול". מאוחר יותר נפגשו השניים עם דני בסן, אשר שירת באותה תקופה בלהקת חיל האוויר. כך נוצר הגרעין של להקת "תיסלם".

 תקופת "תיסלם" 
להקת תיסלם פרצה לתודעה הישראלית בסוף שנת 1980, עם השיר "רדיו חזק". כמה חודשים מאוחר יותר יצא גם האלבום באותו השם. לאורך כל שנות הלהקה שימש ניצני כקלידן הלהקה וכמנהל האמנותי שלה. סימן ההיכר שלו בלהקה היה ברז שהודבק למצחו. הוא כתב ללהקה מספר שירים, שהמפורסמים ביניהם הם "רדיו חזק", "פרצופה של המדינה", "תנו לי רוקנ'רול", "עוד פגישה" ו"לראות אותה היום" ו״חצבים פורחים״.

השיר "חצבים פורחים" יצא על תקליטון יחד עם השיר "אור של כוכבים" וחולק בחינם כחלק מקמפיין "מועדון חצב" (חיסכון צעיר בבנק לאומי לישראל). בחלקו השני של התקליטון היה תשדיר פרסומת של בנק לאומי עם הסלוגן "מה המצב? חצב!". השיר "חצבים פורחים" נכתב בתקופת מלחמת לבנון הראשונה, לאחר שיאיר ניצני ויזהר אשדות הוטסו להופיע בפני חיילים בדרום לבנון. המראות שראו, השיחות עם החיילים ואווירת המלחמה בצפון שעמדה בניגוד גמור לאווירת החופש והניתוק בתל אביב הובילו אותם לכתיבת השיר. חוש ההומור הציני של יאיר ניצני ויכולות הכתיבה החדות שלו הביאו אותו לכתוב את "ההמנון" שביקש הבנק, תוך שהוא משחיל לתוכו את המחאה שלו ושל יזהר אשדות על מלחמת שלום הגליל.

ב-23 באוקטובר 1983, לאחר הופעה בבאר שבע, הודיעו חברי הלהקה שזו ההופעה האחרונה שלהם. הודעת הפירוק התקבלה בצער רב ובבכי מצד הקהל במועדון והמעריצים ברחבי הארץ.

 רדיו, טלוויזיה, עיתונות וקריירת סולו 
לאחר התפרקות הלהקה, בסוף 1983, השתתף יחד עם ארז טל ואברי גלעד בתוכנית הקאלט "מה יש" בגלי צה"ל ובתוכנית "העולם הערב" בערוץ 2 הניסיוני. ניצני השתתף גם בתוכנית הרדיו הקומדית הוותיקה ״יתוש בראש״. בשנים 1988–1993 הוא השתתף הרבה פעמים בתוכנית הטלוויזיה "זהו זה!", כשחקן משנה. בין השנים 1993–1995 הוא הופיע בתוכנית הסטירה אין עם מי לדבר.

בשנות השמונים התמנה ניצני למנכ"ל "הד ארצי", והיה אחראי לתגליות כמו החברים של נטאשה, נוער שוליים, אדם ועוד מספר הרכבים מצליחים שהחלו לפעול לקראת סוף שנות ה-80 וכן היה מהמעורבים בתחילת הקריירה הבינלאומית של עפרה חזה. ב-1990 עזב את "הד ארצי" והקים את "יאיר ניצני מוזיקה", שהיא חברה לטיפול בזכויות יוצרים לפרסומות.

בקריירת הסולו שלו התפרסם, בין היתר, שירו "האשם הוא שלנו, האשם לא לבד – ובטח לא פרייר של אף אחד", שהתבסס על דמות פרודית על שדרן רדיו קהיר האשם תמיד מהתוכנית "מה יש", וכן "שיר המנגל" עם השחקנית גני תמיר, שהיא גרסת כיסוי היתולית לשיר "Brother Louie" של מודרן טוקינג.

ניצני העלה תוכניות יחיד ועד שנת 2005 כתב והגיש את שלוש העונות של תוכנית הסאטירה בערוץ 10 "אחורי החדשות". משנת 2006 התחיל להנחות את תוכנית הראיונות "עושים צחוק", שהנחה בעונתה הקודמת עידן אלתרמן. ב-2007 הנחה את תוכנית הסאטירה "גלגל החדשות". ב-2008 הגיש ברדיו 99 תוכנית יומית בשם "רדיו חזק", בה אירח אומנים ישראלים. בשנת 2010 הגיש מדי יום ראשון בגלי צה"ל את תוכנית הרדיו "ציפורי לילה ולהקתן" עם יזהר אשדות. יחד עם המאמן האישי אלון גל השיק ביוני 2010 את מדיה באז, מכללה לניהול עסקי מוזיקה, בידור ומדיה.

בשנת 2011 הצטרף ניצני לפאנל השופטים של תוכנית הריאליטי "כוכב נולד". בנוסף, החל להגיש תוכנית שבועית בערוץ 8, במסגרת רצועת השידור "הינשופים", העוסקת בתרבות דיגיטלית ובחידושים טכנולוגיים. התוכנית זכתה בפרס הטלוויזיה של אותה השנה. עוד באותה שנה, החל ניצני לכתוב את הטור השבועי הסאטירי "מרים גבה" במוסף "שישבת" של "ישראל היום", אותו הוא כתב ברציפות עד ספטמבר 2023 ואשר התפרסם גם כפודקאסט שבועי.

בדצמבר 2012 החל להגיש את מגזין התרבות "קצת גבוה" בערוץ 10. ב-2014 יצא לאור ספרו "מרים גבה" - קובץ מאמרים שכתב ושהתפרסמו ב"ישראל היום", וכן החל להגיש את התוכנית "פותחים את הבוקר" בגלי צה"ל.

בשנת 2018 הנחה את העונה השנייה של התוכנית "העולם עצוב אז צוחקים" בטלוויזיה החינוכית. התוכנית הייתה מועמדת לפרס האקדמיה כתוכנית התרבות הטובה לשנת 2018.

ניצני הנחה את טקס פרס אקו"ם בשנת 2021 ובשנת 2022.

בשנת 2022 שיחק בעונה השנייה של סדרת הדרמה "המדובב" של YES בתפקיד ראש ארגון המאפיה, קובי אלון.

בספטמבר 2023 העלה את מופע הבידור "הולך פזור". במופע הבכורה, שנערך במועדון הזאפה בהרצליה, התארחו עידן אלתרמן ונשיא המדינה לשעבר ראובן רובי ריבלין. באותה תקופה, הופיעה להקת תיסלם, כולל ניצני, עם התזמורת הפילהרמונית הישראלית בהיכל התרבות בתל אביב.

בספטמבר 2024, פורסמה גרסת כיסוי של ניצני לשיר שכתב יהונתן גפן. הגרסה שלו, שנקראה "רכבת העמק" יצאה לאור במקור בתקליט "שיחות סלון", בשנת 1978. את הקטע הכין ניצני בעקבות בקשה מאלדד זיו להשתתף בערב מחווה, שנערך בתיאטרון הקאמרי, במלאת שנה למותו של גפן.

 חיים אישיים 
ניצני מתגורר בסביון. הוא נשוי לדרורית, נשיאת "המרכז לחיילים בודדים לזכר מייקל לוין" ואחותו של יועץ התקשורת גולן ציפל. להם שלוש בנות.

בשנת 2014, לאחר מבצע מבצע צוק איתן, אימצה המשפחה את אלי סופר, חייל בודד ללא עורף משפחתי.

 דיסקוגרפיה 
אלבומי אולפן
 "האשם תמיד מדבר ומזמר", כולל: "האשם הוא שלנו, האשם לא לבד – ובטח לא פרייר של אף אחד" ו"שיר המנגל" (1986)
 "רכבת העמק", סינגל (2024)

עם תיסלם
לדיסקוגרפיה המלאה של תיסלם ראו: תיסלם

פילמוגרפיה
"שוברים" (1985)
"עבודה בעיניים" (1989)
"תנוחי" (2012)
"ג'סטה" (2017)
"המדובב" (2023)

קישורים חיצוניים



 אתר חברת "יאיר ניצני מוזיקה"










 יאיר ניצני בפודקאסט "גיקונומי" של ראם שרמן ודורון ניר, 15 באוקטובר 2015
 אביב פרץ, החברות עם יאיר לפיד, הזיכרונות מעפרה חזה ופרצופה של המדינה, בבלוג זוטי דברים, 9 באוגוסט 2019


הערות שוליים

קטגוריה:מוזיקאים ישראלים
קטגוריה:קלידנים ישראלים
קטגוריה:פזמונאים ישראלים
קטגוריה:חברי להקת תיסלם
קטגוריה:זמרים ישראלים
קטגוריה:זמרים השרים בעברית
קטגוריה:בדרנים ישראלים
קטגוריה:שחקני קולנוע וטלוויזיה ישראלים
קטגוריה:מגישי ציפורי לילה
קטגוריה:קומיקאים יהודים ישראלים
קטגוריה:תסריטאי טלוויזיה ישראלים
קטגוריה:בוגרי תיכון מקיף יהוד
קטגוריה:חיילי גלי צה"ל
קטגוריה:שדרני רדיו ישראלים
קטגוריה:מנחי טלוויזיה ישראלים
קטגוריה:בעלי טור ישראלים
קטגוריה:סגל ישראל היום
קטגוריה:שופטי כוכב נולד
קטגוריה:משתתפי פסטיבל שירי הילדים
קטגוריה:משתתפי הפסטיגל
קטגוריה:סביון: אישים
קטגוריה:ישראלים שנולדו ב-1958